



REPUBLIKA HRVATSKA

VUKOVARSKO SRIJEMSKA ŽUPANIJA



**OPĆINA TOVARNIK**

**OPĆINSKI NAČELNIK**

KLASA: 024-08/22-01/01

URBROJ: 2196-28-03-22-10

Tovarnik, 16.2.2022.

VIJEĆNICIMA OPĆINSKOG VIJEĆA

OPĆINE TOVARNIK

**PREDMET: prijedlog pravilnika o poslovanju vlastitog pogona za obavljanje komunalnih djelatnosti**

PRAVNA OSNOVA: članka 40. stavak 3. Zakona o komunalnom gospodarstvu („Narodne novine“ broj: 68/18, 110/18 i 32/20) te članka 31. Statuta Općine Tovarnik („Službeni vjesnik“ Vukovarsko-srijemske županije br. 3/21 .),

PREDLAGATELJ: Načelnik Općine Tovarnik

IZVJESTITELJ: pročelnica JUO Općine Tovarnik

NADLEŽNOST ZA DONOŠENJE: Općinsko vijeće

TEKST PRIJEDLOGA:

Na temelju članka 40. stavka 3. Zakona o komunalnom gospodarstvu („Narodne novine“ br. 68/18, 110/18 i 32/20) te članka 31. podstavaka 20. Statuta Općine Tovarnik („Službeni vjesnik“ Vukovarsko-srijemske županije br. 3/21), Općinsko vijeće Općine Tovarnik na 6. sjednici održanoj dana \_\_\_\_2022. godine, d o n o s i

**PRAVILNIK O POSLOVANJU VLASTITOG POGONA ZA OBAVLJANJE KOMUNALNIH DJELATNOSTI**

**Članak 1.**

Ovim Pravilnikom uređuje se unutarnje ustrojstvo vlastitog pogona za obavljanje komunalnih djelatnosti na području Općine Tovarnik (u daljnjem tekstu: Vlastiti pogon), način organizacije poslovanja, način planiranja poslova.

**Članak 2.**

Riječi i pojmovi koji se koriste u ovom Pravilniku odnose se jednako na muški i ženski rod bez obzira jesu li korišteni u muškom ili ženskom rodu.

**Članak 3.**

Djelokrug rada Vlastitog pogona određen je Odlukom o osnivanju Vlastitog pogona.

Vlastiti pogon nema svojstvo pravne osobe.

Vlastiti pogon komunalne poslove obavlja samostalno u granicama utvrđenim zakonom, drugim propisima i aktima Općine Tovarnik.

**Članak 4.**

Vlastitim pogonom upravlja upravitelj Vlastitog pogona.

Upravitelj Vlastitog pogona Općine Tovarnik kao organizacijske jedinice Jedinstvenog upravnog odjela je pročelnik Jedinstvenog upravnog odjela.

**Članak 5.**

Upravitelj pogona organizira i vodi rad Vlastitog pogona, odgovara Općinskom načelniku za materijalno i financijsko poslovanje Vlastitog pogona i za zakonitost rada Vlastitog pogona.

**Članak 6.**

Upravitelj pogona donosi Godišnji plan i program rada.

Godišnji plan i program rada sadrži opći prikaz poslova i zadataka vlastitog pogona koji se planiraju realizirati u kalendarskoj godini, potreban broj izvršitelja za realizaciju programa i sredstava potrebna za njegovu realizaciju.

Godišnji plan i program rada donosi se u roku od 30 dana od donošenja proračuna Općine Tovarnik.

Upravitelj Vlastitog pogona dužan je Općinskom načelniku podnijeti izvješće o izvršenju Godišnjeg plana i programa rada Vlastitog pogona najkasnije do kraja veljače tekuće godine za prethodnu kalendarsku godinu.

**Članak 7.**

Za nabavu i ugovaranje radova Upravitelj se mora pridržavati propisa o javnoj nabavi, kao i ostalih propisa kojima je uređeno materijalno i financijsko poslovanje jedinica lokalne samouprave.

Ugovore s drugim fizičkim i pravnim osobama Upravitelj može zaključiti isključivo uz prethodnu suglasnost i na temelju ovlasti Općinskog načelnika.

**Članak 8.**

Nazivi i opisi poslova radnih mjesta, stručni i drugi uvjeti za raspored na radna mjesta, broj izvršitelja i druga pitanja od značaja za rad namještenika propisuju se Pravilnikom o unutarnjem redu Jedinstvenog upravnog odjela Općine Tovarnik.

**Članak 9.**

Plaće i druga primanja namještenika Vlastitog pogona utvrđuju se na način propisan Zakonom o plaćama u lokalnoj i područnoj (regionalnoj) samoupravi („Narodne novine“ br. 28/10)

Sredstva za plaće zaposlenih u Vlastitom pogonu osiguravaju se u Proračunu Općine Tovarnik.

**Članak 10.**

Stupanjem na snagu ovog Pravilnika, prestaje važiti Pravilnik o poslovanju vlastitog pogona za obavljanje komunalnih djelatnosti ( „Službeni vjesnik“ Vukovarsko-srijemske županije br. 8/21 )

Ovaj Pravilnik stupa na snagu osmog dana od dana objave u „Službenom vjesniku“ Vukovarsko-srijemske županije.

PREDLAGATELJ

Anđelko Dobročinac, dipl.ing., općinski načelnik